Cyril se superstad en droom van 2 miljoen werkgeleenthede | Maroela Media
Pres. Cyril Ramaphosa tydens die staatsrede (20 Junie 2019) (Foto: PresidencyZA/Twitter)
In ‘n wydlopende staatsrede wat op ‘n groeiende ekonomie gefokus en weggestuur het van ras- en grondkwessies, het Ramaphosa se drome teen die einde van die tagtig minute lange toespraak Donderdagaand in die Nasionale Vergadering in Kaapstad miskien ‘n bietjie dik vir ‘n daalder geraak en hom oopgestel vir kritiek en spot.
Daar was ook taai nuus: Eskom sal oor die volgende tien jaar R230 miljard benodig om uit die moeilikheid te probeer bly – die geld wat byvoorbeeld vanjaar vir die sukkelende elektrisiteitsvoorsiener begroot is, is net genoeg vir sewe maande. Daardie R230 miljard gaan groot eise aan die ekonomie stel, want dis geld wat nie elders bestee sal kan word nie; wat van ander prioriteite weggeneem sal moet word.
Ramaphosa het tussendeur egter ‘n paar belangrike beleidsriglyne gegee.
Eerstens het hy die mandaat van die Reserwebank herbevestig, en dus populiste in sy eie party, soos die sekretaris-generaal, Ace Magashule, asook in die EFF, behoorlik voor stok gekry.
Tweedens het hy oor grond op hierdie, die 106de herdenking van die dag waarop die Naturellegrond-wet van 1913 van krag geword het, weggebly van opruiende opmerkings oor grondwetlike veranderings of die onteiening van grond sonder vergoeding. Hy het hom eerder bepaal daarby dat die kabinet die verslae van die taakgroep oor grond behoorlik sal bestudeer en dat die aanvanklike prioriteit die toedeling van staatsgrond wat braak lê of in onbruik is, aan private eienaarskap van armes sal wees.
Die hoeveelheid polisiepersoneel in opleiding sal met 40% van 5 000 tot 7 000 per siklus vermeerder word.
Ramaphosa het uitgewys dat die land in 25 jaar van demokrasie baie vordering gemaak het, hoewel daar steeds baie groot probleme is, Die staatshoof het gesê die land se mense is moeg vir allerlei planne – dis nou tyd vir implementering.
Dit beteken moeilike keuses oor prioriteite moet gemaak word; keuses waarmee almal nie altyd sal saamstem nie. Dis veral die geval omdat die land ekonomies swaar trek en die staat nie surplusgeld het nie. Daar is sewe fokusterreine en vyf hoofdoelwitte waarop die staat dus sal fokus.
Die sewe fokusterreine is:
* Ekonomiese transformasie en werkskepping;
* Onderwys, vaardighede en gesondheidsorg;
* Basiese diensverskaffing;
* Geografiese integrering van verskillende woonbuurte;
* Maatskaplike samehorigheid;
* ‘n Etiese en vaardige staat; en
* ‘n Beter Afrika.
Die vyf hoofdoelwitte vir die volgende tien jaar is:
* Om armoede te verminder sodat niemand honger gaan slaap nie;
* ‘n Ekonomie wat vinniger groei as die bevolking;
* Twee miljoen nuwe werkgeleenthede in die volgende dekade;
* Beter onderwysuitslae; en
* Die halvering van geweldsmisdaad.
Wat gesondheid betref sal die beplande nasionale gesondheidsversekering hersien word en mans sal aangemoedig word om hulle in groter getalle vir MIV/vigs te laat toets.
Wat Eskom betref het Ramaphosa gesê hoewel die elektrisiteitsvoorsiener sy dienslewering heelwat verbeter het deur beter instandhouding, minder vermorsing en behoorlike steenkoolaankope, bly onsekerheid oor elektrisiteit die grootste probleem in die pad van ekonomiese groei – daarom die hulpplan van R230 miljard.
Ten einde werkgeleenthede te skep, word die volgende bedrywe geprioritiseer:
* Gas, plastiek en chemiese middels;
* Hernieubare produkte;
* Staal- en metaalverwerking;
* Landbou en landbouprosessering;
* Kleinsake-ontwikkeling; en
* Toerisme, met die klem op die groei van markte uit China, Indië en Afrika.
Die afbring van datakostes en ‘n veldtog om mense Suid-Afrikaans te laat koop sal prioriteit geniet. Ramaphosa het uitgewys dat sy hele pak klere byvoorbeeld by House of Monatic in Soutrivier, Kaapstad, gemaak is.
Verdere werkskeppers wat die president uitgelig het, is sake-prosesseringsdienste, tegniese installasies, herstel en instandhouding, en poste in die digitale ekonomie.
Ramaphosa het belowe dat die nasionale vervolgingsgesag en staatsbeheerde maatskappye beter sal funksioneer, maar nie veel daaroor uitgebrei nie.
Hy wil ook ŉ nuwe superstad bou want die plek in Johannesburg, Pretoria, Durban en Kaapstad raak op, maar hy het nie gesê waar die nuwe stad moet vorm aanneem nie, wat sy staatsrede op ‘n taamlike gespot uit opposisiebanke laat eindig het.
Lees ook: Staatsrede: Ramaphosa praat oor ekonomie, Eskom, die Reserwebank en grond
Vrou erken skuld ná onnie-aanranding
WoW n nuwe superstad vir SA kaners? of vir buitelanders Sjinese Zimbabweërs Nigeriers Pakistanieërs en die Guptas wat n nagmerrie
Grapjas Didi aan die woord, more sal hulle alles begin verander en verder verwoes
Jan-jan, ek het seker ‘n jaar gelede ‘n storie geskryf oor die nuwe land met ‘n stad genaamd Thuli, ek het die ANC en Cyril daarin gevra waarom hulle nie hul mense met ‘n stad of stede vereer nie, infrastruktuur, myne wat tot stand kom. Woonbuurte daarom, in plaas van om dit wat die geskiedenis daar gaplaas het af te breek. Ek soek vanaand met trane in my oë waar daai stuk is, ek weet ek was bevreesd om dit toe te plaas daar ek gevoel het ek sou snaaks opgeneem word. Ek sien ek dit verwyder en daardie woorde… Lees meer »
Drome sal dit bly. Die hele ANC het nie die politieke wilskrag, visie of kognitiewe vermoe om enige verskil aan die huidige stand van sakke te bring nie. Weereens ‘n spul skelms in beheer van sleutel committee’s. ANC is ‘n sirkus.
Stille diplomasie was nog altyd ‘n wenresep. Speel jou kaarte naby aan jou bors en op die regte stadium maak jy jou kaarte aan die spelers bekend. Dis wat die President gedoen het. Se net wat vir die oomblik nodig is, sodat jy nie die spel verloor nie.